NARIADENIE KOMISIE (ES) č. 2163/2005
z 22. decembra 2005,
ktorým sa zamietajú žiadosti o dovozné povolenia na produkty z odvetvia hovädzieho a teľacieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1),
so zreteľom na nariadenie Komisie (ES) č. 1445/95 z 26. júna 1995 o pravidlách uplatňovania dovozných a vývozných povolení v sektore hovädzieho a teľacieho mäsa a ktorým sa zrušuje nariadenie (EHS) č. 2377/80 (2), a najmä na jeho článok 10 ods. 2 prvý pododsek písm. b) a c) a ods. 2a,
keďže:
(1)
Komisia oznámila 20. decembra 2005 svoj politický zámer zmeniť a doplniť nariadenie (ES) č. 2000/2005 zo 7. decembra 2005, ktorým sa stanovujú vývozné náhrady za hovädzie a teľacie mäso (3), v tom zmysle, že vývozné náhrady sa už nebudú udeľovať za vývoz dospelých jatočných býkov do Egypta a Libanonu.
(2)
V priebehu niekoľkých dní nasledujúcich po tomto oznámení sa zaznamenali žiadosti o vývozné povolenia do vyššie uvedených krajín, ktoré sa vzťahovali na väčšie množstvá dospelých jatočných býkov, ako je bežný odbyt. Vzhľadom na zmenu a doplnenie nariadenia (ES) č. 2000/2005 sa tieto žiadosti musia považovať za špekulatívne.
(3)
Žiadosti o vývozné povolenia, ktoré ešte neboli vydané, by sa preto mali zamietnuť a podávanie žiadostí o vývozné povolenia by sa malo pozastaviť na obdobie piatich pracovných dní od dátumu nadobudnutia účinnosti tohto nariadenia,
PRIJALA TOTO NARIADENIE:
Článok 1
Žiadosti o vývozné povolenia, ktoré obsahujú stanovenie vývozných náhrad vopred za dospelé jatočné býky (kód KN 0102 90 71 9000) určené na vývoz do Egypta a Libanonu, podané v priebehu štyroch pracovných dní pred nadobudnutím účinnosti tohto nariadenia, sa zamietajú.
Podávanie žiadostí o vývozné licencie na tento dobytok sa pozastavuje na obdobie piatich pracovných dní od dátumu nadobudnutia účinnosti tohto nariadenia.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2005